Genadedood: 'Ode to Joy' toe wetenskaplike (104) sterf | Netwerk24
Genadedood: 'Ode to Joy' toe wetenskaplike (104) sterf
11 Mei 2018 15:35
'n 104-jarige Australiese wetenskaplike wat geveg het om genadedood in sy tuisland wettig te maak, het sy lewe by 'n Switserse kliniek beëindig, het 'n verteenwoordiger van Exit International gesê.
Exit International is 'n groep wat genadedood steun.
David Goodall, 'n gerespekteerde plantkundige en ekoloog, is Donderdag in die Life Circle-kliniek in Basel dood nadat hy vir homself 'n dodelike middel onder toesig van dokters toegedien het, berig CNN.
Exit International, wat die wetenskaplike verteenwoordig het, het gesê Goodall is dood terwyl hy na Beethoven se "Ode to Joy" geluister het.
Dié oupa van 12 kleinkinders het skenkings van meer as $20 000 (sowat R245 000) van die publiek ontvang om te help met die finansiering van sy reis van Perth, Australië, na Europa vroeër vandeesmaand.
Goodall het twee dae voor sy dood gesê hy het sy lewe die afgelope tien jaar nie meer geniet nie.
Hy sê hy sou verkies het om dood te gaan toe hy sy bestuurslisensie in 1998 kwyt is, en het bygevoeg dat die verlies van onafhanklikheid op 84 'n groot keerpunt in sy lewe was.
Hy was sy laaste jare in 'n rolstoel en het 'n loopraam gebruik. "Op my ouderdom staan ek soggens op en eet ontbyt. Dan sit ek net tot middagete. Dan eet ek middagete en sit net. Wat is die nut daarvan?"